b'\n_START_ARTICLE_\nGruzd\xc5\xbei\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nHerbinio skydo auksiniame lauke - einantis \xc5\xa0v. Rokas su juodu apsiaustu, juoda skryb\xc4\x97le, rudais batais ir rudu krep\xc5\xa1iu. Prie jo peties \xe2\x80\x93 sidabrin\xc4\x97 kriaukl\xc4\x97 (piligrimo \xc5\xbeenklas), kair\xc4\x97je rankoje ruda piligrimo lazda, ant kair\xc4\x97s kojos juoda d\xc4\x97m\xc4\x97. \xc5\xa0v. Roko barzda ir de\xc5\xa1in\xc4\x97s rankos mar\xc5\xa1kini\xc5\xb3 rankov\xc4\x97 \xe2\x80\x93 sidabrin\xc4\x97s spalvos, k\xc5\xabnas \xe2\x80\x93 nat\xc5\xabralios spalvos. Kair\xc4\x97je fig\xc5\xabros pus\xc4\x97je pavaizduotas juodas \xc5\xa1uo._NEWLINE_Europoje \xc5\xa0v. Rokas yra draugij\xc5\xb3, globojan\xc4\x8di\xc5\xb3 ligonius, patronas, Lietuvoje jis laikomas ir varg\xc5\xa1\xc5\xb3 glob\xc4\x97ju.\n_START_SECTION_\nIstorija\n_START_PARAGRAPH_\nGruzd\xc5\xbeiai sena istorin\xc4\x97 gyvenviet\xc4\x97, ta\xc4\x8diau savo istorinio herbo niekada netur\xc4\x97jo. Tik 1999 m. rugs\xc4\x97jo 24 d. Respublikos Prezidentas Valdas Adamkus dekretu Nr. 592 patvirtino Gruzd\xc5\xbei\xc5\xb3 herb\xc4\x85._NEWLINE_Gruzd\xc5\xbeiai gars\xc4\x97ja \xc5\xa1v. Roko atlaidais rugpj\xc5\xab\xc4\x8dio viduryje. Miestelio ba\xc5\xbeny\xc4\x8dioje saugomas XVIII a. 2-osios pus\xc4\x97s paveikslas, vaizduojantis \xc5\xa1v. Rok\xc4\x85. Be to, Gruzd\xc5\xbei\xc5\xb3 kra\xc5\xa1te XIX-XX a. buvo \xc5\xbeinomas vietinis med\xc5\xbeio dro\xc5\xbe\xc4\x97jas, dievdirbys Aloyzas Gendvila (1845 - 1919), kuris labiausiai m\xc4\x97go vaizduoti \xc5\xa1v. Rok\xc4\x85, tod\xc4\x97l gyventojai j\xc4\xaf vadindav\xc4\x99 Rokdirbiu.'